****

**REPUBLIKA HRVATSKA BJELOVARSKO-BILOGORSKA prijedlog**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA:363-01/20-01/**

**URBROJ:2123-05-01-20-1**

**U Šandrovcu, \_\_\_\_\_\_\_\_\_\_\_\_. 2020.**

Na temelju članka 33. stavka 1., članka 44. stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18, 110718, 32/20) i članka 34. Statuta Općine Šandrovac („Općinski glasnik Općine Šandrovac“, broj 02/2018, 02/2020), Općinsko vijeće Općine Šandrovac na svojoj \_\_\_. sjednici, donijelo je sljedeću

**O D L U K U**

**o komunalnim djelatnostima i načinu obavljanja**

**na području općine Šandrovac**

1. **OPĆE ODREDBE**

**Članak 1.**

Odlukom o komunalnim djelatnostima i načinu obavljanja na području općine Šandrovac (u daljnjem tekstu: Odluka) utvrđuju se komunalne djelatnosti kojima se osigurava održavanje komunalne infrastrukture i komunalne djelatnosti kojima se pojedinačnim korisnicima pružaju usluge nužne za svakodnevni život i rad na području općine Šandrovac (u daljnjem tekstu: Općina) , utvrđuju se komunalne djelatnost od lokalnog značenja, način povjeravanja i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine.

**Članak 2.**

Na području Općine obavljaju se slijedeće komunalne djelatnosti kojima se osigurava održavanje i/ili građenje komunalne infrastrukture:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

8. održavanje javne rasvjete.

Pod održavanjem *nerazvrstanih cesta*podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem *javnih površina na kojima nije dopušten promet motornih vozila*podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem *građevina javne odvodnje oborinskih voda*podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.

Pod održavanjem *javnih zelenih površina*podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem *građevina i uređaja javne namjene*podrazumijeva se održavanje, popravci i čišćenje tih građevina, uređaja i predmeta.

Pod održavanjem *groblja*podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblj

Pod održavanjem *čistoće javnih površina*podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem *javne rasvjete*podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.

**Članak 3.**

Na području Općine obavljaju se slijedeće uslužne komunalne djelatnosti:

1. obavljanje dimnjačarskih poslova.

 Pod *dimnjačarskim poslovima*podrazumijeva se čišćenje i kontrola dimnjaka, dimovoda i uređaja za loženje u građevinama.

U sklopu obavljanja djelatnosti iz stavka 1. ovog članka može se osigurati i građenje i/ili održavanje komunalne infrastrukture potrebne za obavljanje tih djelatnosti.

**Članak 4.**

Osim komunalnih djelatnosti iz članaka 2. i 3. ove Odluke, od lokalnog je značenja za Općinu, utvrđuje se djelatnost koja se smatra komunalnom djelatnošću:

1. nabava kamenog agregata,
2. obavljanje poslova zimske službe,
3. pružanje usluga obvezne preventivne proljetne i jesenske deratizacije, dezinsekcije i dezinfekcije na području Općine Šandrovac,
4. obavljanje poslova uklanjanja i zbrinjavanja životinjskih lešina i nusproizvoda životinjskog podrijetla sa javnih površina i prometnica na području općine Šandrovac.

Komunalna djelatnost *nabave kamenog agregata* obuhvaća poslove nabave kamenog agregata za potrebe gradnje i održavanja komunalne infrastrukture na području Općine.

Pod *obavljanje poslova zimske službe* podrazumijevaju se poslovi čišćenja snijega na nerazvrstanim cestama na području Općine (raličenje snježnim plugom, čišćenje snijega te posipanje solju i agregatom nerazvrstanih cesta na području Općine).

Pod *pružanje usluga obvezne preventivne proljetne i jesenske deratizacije, dezinsekcije i dezinfekcije na području Općine Šandrovac,* podrazumijeva se provođenje preventivne obvezne deratizacije u cilju sustavnog suzbijanja glodavaca na domaćinstvima poznatih vlasnika sa pripadajućom okućnicom i gospodarskim zgradama, te napuštenih kuća sa pripadajućom okolinom i poslovnih zgrada na području općine Šandrovac, dva puta godišnje, provođenje preventivne obvezne dezinsekcije u cilju sustavnog suzbijanja insekata, dva puta godišnje na javnim površinama u vlasništvu Općine, provođenje preventivne dezinfekcije, na poziv, na javnim i drugim površinama u vlasništvu Općine, provođenje preventivne obvezne deratizacije u cilju sustavnog suzbijanja glodavaca, dva puta godišnje na javnim i drugim površinama kojima upravlja Općina.

Pod *obavljanje poslova uklanjanja i zbrinjavanja životinjskih lešina i nusproizvoda životinjskog podrijetla sa javnih površina i prometnica na području općine Šandrovac* podrazumijeva seuklanjanje i zbrinjavanje životinjskih lešina i nusproizvoda životinjskog podrijetla sa javnih površina i prometnica na području Općine.

**II NAČIN OBAVLJANJA KOMUNALNIH DJELATNOSTI**

**Članak 5.**

Komunalne djelatnosti iz članka 2. i 3. ove Odluke, na području Općine obavljaju:

1. Trgovačko društvo osnovano od strane Općine - Šandroprom d.o.o. Šandrovac,

2. pravne ili fizičke osobe na temelju pisanog ugovora o povjeravanju komunalnih poslova,

3. pravne ili fizičke osobe na temelju ugovora o koncesiji.

**III KOMUNALNE DJELATNOSTI ČIJE SE OBAVLJANJE POVJERAVA TRGOVAČKOM DRUŠTVU**

**Članak 6.**

Trgovačkom društvu povjerava se obavljanje slijedećih komunalnih djelatnosti:

1. održavanje nerazvrstanih cesta

2. održavanje javnih površina na kojima nije dopušten promet motornim vozilima

3. održavanje građevina javne odvodnje oborinskih voda

4. održavanje javnih zelenih površina

5. održavanje građevina, uređaja i predmeta javne namjene

6. održavanje groblja

7. održavanje čistoće javnih površina

1. nabava kamenog agregata,
2. obavljanje poslova zimske službe,

Trgovačko društvo obavljat će komunalne djelatnosti iz prethodnog stavka, sukladno ovoj Odluci, posebnim propisima kojima se uređuje obavljanje pojedine komunalne djelatnosti i odlukama nadležnih tijela sukladno tim propisima.

Međusobna prava i obveze u obavljanju komunalnih djelatnosti uređuju se posebnim ugovorom, kojeg zaključuje Općinski načelnik općine Šandrovac.

Trgovačko društvo dužno je u obavljanju povjerenih komunalnih djelatnosti postupati u skladu s načelima na kojima se temelji komunalno gospodarstvo sukladno zakonu koji uređuje komunalno gospodarstvo, a jednom godišnje društvo podnosi Općinskom vijeću Općine Šandrovac izvješće o poslovanju.

**IV NAČIN I UVJETI ZA OBAVLJANJE KOMUNALNIH DJELATNOSTI NA TEMELJU UGOVORA O KONCESIJI**

**Članak 7.**

Pravne ili fizičke osobe na temelju ugovora o koncesiji na području Općine mogu obavljati:

1.. usluge javnih tržnica na malo,

2. usluge ukopa pokojnika,

3. komunalni linijski prijevoz putnika.

Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. na vrijeme od najduže 5 godina.

**1. Uvjeti za provedbu postupka**

**Članak 8.**

Postupak davanja koncesije provodi se u skladu sa odredbama Zakona o koncesijama, Zakona o komunalnom gospodarstvu, Zakona o javnoj nabavi i ove Odluke.

Postupak davanja koncesije započinje danom slanja na objavu obavijesti o namjeri davanja koncesije koja se zajedno s dokumentacijom za nadmetanje objavljuje u elektroničkom oglasniku javne nabave Republike Hrvatske, a završava izvršnošću odluke o davanju koncesije ili odluke o poništenju postupka davanja koncesije.

Odluku o namjeri davanja koncesije donosi Općinski načelnik.

Postupak javnog natječaja provodi Povjerenstvo koje ima predsjednika i dva člana, a imenuje ga Općinski načelnik za svaki postupak.

**Članak 9.**

Prije početka postupka davanja koncesije upravno tijelo Općine provodi pripremne radnje sukladno zakonu kojim se uređuju koncesije.

Pripremnim radnjama smatraju se osobito:

* imenovanje stručnog povjerenstva za koncesiju
* izrada studije opravdanosti davanja koncesije ili analize davanja koncesije
* procjena vrijednosti koncesije
* izrada dokumentacije za nadmetanje.

**Članak 10.**

Objava obavijesti o namjeri davanja koncesije mora sadržavati najmanje sljedeće podatke.

1. naziv, adresu, telefonski broj, broj faksa, adresu elektroničke pošte davatelja koncesije

2. a) vrstu i predmet koncesije

b) prirodu i opseg djelatnosti koncesije,

c) mjesto, odnosno područje obavljanja djelatnosti koncesije,

d) rok trajanja koncesije

e) procijenjenu vrijednost koncesije

f) naznaku postupka davanja koncesije

3. a) rok za dostavu ponuda

b) adresu na koju se moraju poslati ponude,

c) mjesto i vrijeme javnog otvaranja ponude,

4. razloge isključenja ponuditelja

5. uvjete, pravne i poslovne, financijske, tehničke i stručne sposobnosti, u skladu s odredbama posebnog zakona te dokaze i podatke kojima gospodarski subjekt dokazuje ispunjenje tih uvjeta

6. vrstu i vrijednost jamstva za ozbiljnost ponude koje su ponuditelji dužni dostaviti,

7. kriterij za odabir ponude,

8. naziv i adresu tijela nadležnog za rješavanje žalbe te podatke o rokovima za podnošenje žalbe.

Obavijest o namjeri davanja koncesije može sadržavati i druge podatke u skladu s odredbama Zakona o koncesijama, posebnih zakona i potrebama postupka.

**Članak 11.**

Povjerenstvo iz članka 8. ove Odluke kod otvaranja ponuda sastavlja zapisnik o otvaranju ponuda te zapisnik o pregledu i ocjeni ponuda sukladno propisima o javnoj nabavi.

Na osnovi prijedloga Povjerenstva Općinski načelnik upućuje predstavničkom tijelu prijedlog Odluke o dodjeli koncesije ili poništenju javnog natječaja.

# 2. Kriterij za odabir najpovoljnije ponude

**Članak 12.**

Kriterij za dodjelu koncesije je najviša ponuđena naknada za koncesiju, ali pri odabiru Povjerenstvo će voditi računa o ispunjenosti uvjeta tehničke opremljenosti, referencama dosadašnjih poslova te cijeni za pruženu uslugu.

Koncesija se ne može dodijeliti ponuditelju koji ima dugovanja prema Općini ili koji u prethodnom razdoblju nije uredno ispunjavao ugovorne obveze, pa će se takva ponuda isključiti.

**Članak 13.**

Odluka o davanju koncesije sadržava podatke koji su propisani Zakonom o koncesijama te obrazloženje razloga za odabir najpovoljnijeg ponuditelja i druge odgovarajuće podatke u skladu s dokumentacijom za nadmetanje, podnesenom ponudom te odredbama posebnog zakona.

Odluka o davanju koncesije objavljuje se u elektroničkom oglasniku javne nabave Republike Hrvatske na standardnim obrascima.

**Članak 14.**

Na temelju odluke o davanju koncesije Općinski načelnik s odabranim ponuditeljem zaključuje ugovor o koncesiji.

Ugovor o koncesiji obavezno sadrži:

- djelatnost za koju se koncesija dodjeljuje

- vrijeme na koje se koncesija dodjeljuje

- visinu i način plaćanja naknade za koncesiju

- cijenu i način naplate za pruženu uslugu

- prava i obveze davatelja koncesije

- prava i obveze koncesionara

- jamstva i/ili odgovarajuće instrumente osiguranja koncesionara

- uvjete otkaza ugovora

- ugovorne kazne.

**Članak 15.**

Ugovorom o koncesiji može se odrediti promjena visine i/ili načina izračuna i plaćanja naknade za koncesiju u određenom razdoblju, za vrijeme trajanja ugovora o koncesiji, u skladu s dokumentacijom za nadmetanje i odlukom o davanju koncesije.

Promjene naknade za koncesiju moguće su temeljem:

1. indeksacije vezane uz promjenu tečaja kune i eura u odnosu na fluktuaciju tečaja

2. indeksa potrošačkih cijena, odnosno

3. izmjena posebnog propisa u dijelu kojim se uređuje visina i način plaćanja naknade za koncesiju.

4. gospodarskih okolnosti koje značajno utječu na ravnotežu odnosa naknade za koncesiju i procijenjene vrijednosti koncesije koja je bila temelj sklapanja ugovora o koncesiji.

Promjena naknade za koncesiju utvrđuje se ugovorom o koncesiji, a vrši se ovisno o nastanku okolnosti i/ili razloga za promjenu.

**3. Naknada za koncesiju**

**Članak 16.**

Naknada za koncesiju može biti fiksna ili varijabilna, a utvrđuje se odlukom o namjeri davanja koncesije

Naknada za koncesiju uplaćuje se u korist proračuna Općine.

**V NAČIN I UVJETI ZA OBAVLJANJE KOMUNALNIH DJELATNOSTI NA TEMELJU PISANOG UGOVORA**

**Članak 17.**

Pravne ili fizičke osobe, na temelju pisanog ugovora o povjeravanju obavljanja komunalnih djelatnosti, na području Općine mogu obavljati slijedeće komunalne djelatnosti:

1. održavanje javne rasvjete,

2. obavljanje dimnjačarskih poslova,

3. pružanje usluga obvezne preventivne proljetne i jesenske deratizacije, dezinsekcije i dezinfekcije na području Općine Šandrovac

4. obavljanje poslova uklanjanja i zbrinjavanja životinjskih lešina i nusproizvoda životinjskog podrijetla sa javnih površina i prometnica na području općine Šandrovac.

Ugovor o povjeravanju obavljanja komunalnih djelatnosti iz stavka 1. može se zaključiti najduže na vrijeme od 4 (četiri) godine.

Opseg obavljanja poslova određene komunalne djelatnosti određuje se na temelju Proračuna i Programa održavanja komunalne infrastrukture.

**Članak 18.**

Postupak odabira osobe s kojom se sklapa ugovor o povjeravanju obavljanja komunalnih djelatnosti iz članka 17. ove Odluke, te sklapanje, provedba i izmjene tog ugovora provode se prema propisima o javnoj nabavi i posebnoj odluci Općinskog vijeća općine Šandrovac o komunalnim djelatnostima koje se mogu obavljati na temelju pisanog ugovora o obavljanju komunalnih djelatnosti na području Općine Šandrovac.

**Članak 19.**

Ugovor o povjeravanju obavljanja komunalne djelatnosti sadrži:

1. komunalne djelatnosti za koje se sklapa ugovor

2. vrijeme na koje se sklapa ugovor

3. vrstu i opseg komunalnih usluga

4. način određivanja cijene komunalnih usluga te način i rok plaćanja izvršenih usluga

5. jamstvo izvršitelja o ispunjenju ugovora.

**VI PRIJELAZNE I ZAVRŠNE ODREDBE**

**Članak 20.**

Ugovori o obavljanju komunalnih djelatnosti ili pojedinih komunalnih poslova ostaju na snazi do isteka roka na koji su zaključeni.

Obavljanje pojedinih komunalnih djelatnosti koje su povjerene trgovačkom društvu iz članka 6. ove Odluke a koje se financiraju isključivo iz Proračuna, mogu se povjeriti drugim fizičkim ili pravnim osobama na temelju članka 17. ove Odluke, u slučaju da ih trgovačko društvo nije u mogućnosti obaviti.

**Članak 21.**

Danom stupanja na snagu ove Odluke prestaje važiti Odluka o komunalnim djelatnostima općine Šandrovac (Klasa:363-03/07-20, Urbroj:2123-05-01/07 od 16.07.2007. godine), I. izmjene i dopune Odluke o komunalnim djelatnostima općine Šandrovac (KLASA: 363-01/14-01/4, URBROJ:2123-05-01-14-1 18.06.2014.), II. izmjene i dopune Odluke o komunalnim djelatnostima općine Šandrovac (KLASA: 363-01/17-01/2, URBROJ:2123-05-01-17-1 od 28.09.2017.)

**Članak 22.**

Ova Odluka stupa na snagu osmog dana od dana objave u „Općinskom glasniku Općine Šandrovac.

**OPĆINSKO VIJEĆE OPĆINE ŠANDROVAC**

Predsjednik Općinskog vijeća

Miroslav Sokolić